Pia Kristensen (DF), 2005-11-25:
Jeg må sige, at jeg overhovedet ikke kan se, at det her forslag er skadeligt for førtidspensionisterne.
De førtidspensionister, der er på den gamle ordning på de to laveste ydelsesniveauer, får et gevaldigt løft.
Det må da være en klar forbedring.
Men jeg vil da godt indledningsvis sige, at jeg på Dansk Folkepartis vegne godt vil have lov til at påtage mig æren for det her forslag, for man kan da sige, at det er vores fortjeneste, at vi førstebehandler det her i dag, lige netop et lovforslag om indførelse af en ekstra tillægsydelse til vores førtidspensionister.
Det var helt afgørende for os, at der på finansloven blev afsat midler til de allerdårligst stillede førtidspensionister, og det er grupperne på de to laveste niveauer.
Regeringen var lydhør, og det er vi selvfølgelig utrolig glade for.
Dansk Folkeparti lovede i forbindelse med folketingsvalget tidligere i 2005 forbedringer på 1 mia. kr. til førtidspensionisterne.
Det løfte er nu indfriet.
Med finansloven for 2006 bliver godt 49.000 mennesker omfattet af forbedringerne.
Førtidspensionisterne på de to laveste ydelser i det gamle system fra før 2003 vil få udbetalt en ekstra tillægsydelse på mellem 13.464 kr. og 14.760 kr. årligt.
Beløbet udbetales skattefrit, og når beløbet udbetales skattefrit, betyder det, at tillægsydelsen ikke får betydning for udbetalingen af andre offentlige ydelser, f.eks. boligydelsen.
I Dansk Folkeparti har vi valgt at bruge de penge på de økonomisk svagest stillede førtidspensionister.
Hvis vi eksempelvis havde valgt at overføre alle pensionister i det gamle førtidspensionssystem til det nye, havde det medført, at nogle førtidspensionister havde fået udbetalt en lavere ydelse end hidtil, og det ville vi selvfølgelig ikke være med til.
Formålet med lovforslaget er for det første at tildele modtagere af almindelig og forhøjet almindelig førtidspension en ekstra tillægsydelse, som løfter de samlede pensionsydelser op til niveauet fra mellemste førtidspension.
For det andet er det at ophæve de gældende regler om, at invaliditetsbeløb, erhvervsudygtighedsbeløb og invaliditetsydelse nedsættes for pensionister, der er gift med en modtager af førtidspension eller invaliditetsydelse, som ligeledes har ret til beløbene.
Herved ligestilles gifte med samlevende.
Vi ser det her forslag som en helt klar forbedring og et skridt i den rigtige retning, når det drejer sig om at udligne forskellene mellem A- og B-holdet.
Det er et faktum, at tilværelsen for mange førtidspensionister er den rene ørkenvandring.
Når disse pensionister har betalt de faste månedlige udgifter, kan enhver ekstraudgift vælte budgettet fuldstændigt.
Med det her forslag sikres førtidspensionister med lave indkomster en ekstra tillægsydelse, og det er faktisk et beløb, der i et sparsomt budget vil give et mærkbart tilskud til økonomien.
Jeg vil afslutningsvis sige, at det er glædeligt, at de høringssvar, vi har modtaget til forslaget, er meget positive.
Det er også positivt, at vi i Dansk Folkeparti dagligt modtager mange henvendelser fra førtidspensionister, som er utrolig glade for og ser frem til at modtage den ekstra tillægsydelse.
Jeg ser det også som et stort plus, at foreningen af førtidspensionister faktisk er meget, meget glade for det her forslag.